NÁRODNÁ RADA SLOVENSKEJ REPUBLIKY

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu: KNR-VFR-4521/2025-23

**729a**

# S p o l o č n á s p r á v a

**výborov Národnej rady Slovenskej republiky o  výsledku prerokovania vládneho návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov (tlač 729) vo výboroch Národnej rady Slovenskej republiky v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona.

**I.**

Národná rada Slovenskej republiky uznesením č. 766 z 10. marca 2025 pridelila vládny návrh zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov (tlač 729) týmto výborom Národnej rady Slovenskej republiky :

* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť:**

* **Ústavnoprávny výbor** Národnej rady Slovenskej republiky (uzn. č. 305 zo dňa 22. mája 2025) **s pozmeňujúcimi a doplňujúcimi návrhmi**;
* **Výbor** Národnej rady Slovenskej republiky **pre financie a rozpočet** (uzn. č. 213 zo dňa21. mája 2025) s **pozmeňujúcimi a doplňujúcimi návrhmi**.

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy:

1. V čl. I bode 62 § 31e ods. 4 úvodnej vete sa vypúšťajú slová „sú splnené podmienky, a to:“.

Ide o vypustenie nadbytočných slov, ktoré sú navyše duplicitné s textom v navrhovanom ods. 4 písm. a) úvodnej vete.

Ústavnoprávny výbor NR SR

Výbor NR SR pre financie a rozpočet

**Gestorský výbor odporúča schváliť.**

1. V čl. I bod 73 znie:

„73. V § 31f ods. 4 sa slová „sumy podľa osobitného predpisu70v) pre jednotlivé rezolučné subjekty a súčtom sumy podľa § 31c ods. 4 písm. b) a sumy podľa osobitného predpisu.70v)“ nahrádzajú slovami „sumy podľa osobitného predpisu70ua) pre jednotlivé rezolučné subjekty alebo pobočky vybraných inštitúcií tretej krajiny a súčtom sumy podľa § 31c ods. 4 písm. b) a sumy podľa osobitného predpisu.70v)“.

Poznámky pod čiarou k odkazom 70ua a 70v znejú:

„70ua) Čl. 12a písm. a) nariadenia (EÚ) č. 575/2013 v platnom znení.

70v) Čl. 12a písm. b) nariadenia (EÚ) č. 575/2013 v platnom znení.“.“.

Legislatívno-technická úprava vychádza zo znenia čl. 45h ods. 2 smernice 2014/59/EÚ, kde sa narába s rôznymi sumami a ich súčtami identifikovanými presne a jasne odkazmi na relevantné právne záväzné akty, a preto nepostačuje navrhovaný opakovaný odkaz 70v na čl. 12a písm. b) nariadenia (EÚ) č. 575/2013, keďže sa nevzťahuje na všetky prípady, kedy sa naň odkazuje, avšak vzhľadom na rozlíšenie jednotlivých súm, s ktorými smernica narába, je potrebné odkazovanie aj na čl. 12a písm. a) nariadenia (EÚ) č. 575/2013, a teda vloženie nového odkazu a poznámky pod čiarou k tomuto odkazu.

Ústavnoprávny výbor NR SR

Výbor NR SR pre financie a rozpočet

**Gestorský výbor odporúča schváliť.**

1. V čl. I bod 75 znie:

„75. V § 31f ods. 6 sa slová „sumy podľa osobitného predpisu70v) pre jednotlivé rezolučné subjekty“ nahrádzajú slovami „sumy podľa osobitného predpisu70ua) pre jednotlivé rezolučné subjekty alebo pobočky vybraných inštitúcií tretej krajiny, ktoré by boli rezolučnými subjektmi, ak by mali sídlo v členskom štáte,“.“.

Legislatívno-technická úprava vychádza zo znenia čl. 45h ods. 2 smernice 2014/59/EÚ, kde sa narába s rôznymi sumami a ich súčtami identifikovanými presne a jasne odkazmi na relevantné právne záväzné akty, a preto nepostačuje navrhovaný opakovaný odkaz 70v na čl. 12a písm. b) nariadenia (EÚ) č. 575/2013, keďže sa nevzťahuje na všetky prípady, kedy sa naň odkazuje, avšak vzhľadom na rozlíšenie jednotlivých súm, s ktorými smernica narába, je potrebné presné a jasné rozlíšenie a odkazovanie aj na čl. 12a písm. a) nariadenia (EÚ) č. 575/2013.

Ústavnoprávny výbor NR SR

Výbor NR SR pre financie a rozpočet

**Gestorský výbor odporúča schváliť.**

1. V čl. I bode 98 sa v prílohe vkladá nový ôsmy bod, ktorý znie:

„8. Smernica Európskeho parlamentu a Rady 2014/49/EÚ zo 16. apríla 2014 o systémoch ochrany vkladov (prepracované znenie) (Ú. v. EÚ L 173, 12. 6. 2014).“.

Doterajší ôsmy bod a deviaty bod sa označujú ako deviaty bod a desiaty bod.

V nadväznosti na vloženie nového bodu sa vykoná legislatívno-technická úprava úvodnej vety.

Legislatívno-technická oprava, ktorou sa dopĺňa do transpozičnej prílohy v súlade s čl. 20 ods. 1 smernica 2014/49/EÚ, ktorú návrh zákona v čl. I bode 97 preberá v relevantnom rozsahu.

Ústavnoprávny výbor NR SR

Výbor NR SR pre financie a rozpočet

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto :

O bodoch spoločnej správy č. **1 až 4** hlasovať spoločne s návrhom gestorského výboru **schváliť.**

**V.**

Gestorský výbor na základe stanovísk výborov k **vládnemu návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov (tlač 729)** odporúča Národnej rade Slovenskej republiky predmetný návrh zákona **schváliť s pozmeňujúcimi a doplňujúcimi návrhmi.**

Spoločná správa výborov Národnej rady Slovenskej republiky o prerokovaní **vládneho** **návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov (tlač 729)** bola schválená uznesením gestorského výboru **č. 229 z 27. mája 2025.**

Týmto uznesením výbor zároveň poveril spoločného spravodajcu **Igora VÁLEKA**, aby na schôdzi Národnej rady Slovenskej republiky informoval o výsledku rokovania výborov a navrhol Národnej rade Slovenskej republiky postup pri hlasovaní podľa príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň výbor určil poslancov **Daniela Karasa, Zdenku Mačicovú, Pavla Ľuptáka a Zdenka Svobodu,** aby plnili úlohu spravodajcov.

Bratislava, 27. mája 2025

**Ján Blcháč, v. r.**

**predseda**

**Výboru NR SR pre financie a rozpočet**